Dennis Flydtkjær (DF), 2009-11-12:
Jeg vil ligesom de andre ordførere gerne starte med at takke Liberal Alliance for at have stillet den her forespørgsel, da bandekonflikten jo er et meget alvorligt problem, og derfor er det også positivt, at vi fortsat holder fokus på det ved forespørgselsdebatter.
Selv om man kan sige, at det er positivt, at vi har den her forespørgsel, kan man jo kun beklage, at bandekriminaliteten stadig er aktuel, og at vi stadig med jævne mellemrum oplever skyderier.
Jeg tror, vi alle er enige om, at banderne er noget, der skal bekæmpes, og i Dansk Folkeparti mener vi, at der skal gøres alt, hvad der overhovedet kan gøres, for at bekæmpe banderne, og vi er meget optaget af at komme bandekonflikten til livs.
Det skal både ske via en bedre forebyggelse og en bedre politiindsats.
Medlemmerne af banderne er jo typisk storkriminelle utilpassede unge, som skaber mange samfundsproblemer med deres kriminalitet, og som samtidig skaber stor utryghed i befolkningen med deres skyderier på gaderne.
Det skal vi som samfund simpelt hen ikke acceptere, og derfor er vi i Dansk Folkeparti også glade for at have medvirket til at tage en række initiativer, som styrker politiet og de andre myndigheder i deres bekæmpelse af banderne.
En af måderne, hvorpå vi har vist, at vi ikke vil acceptere banderne, er ved at skærpe straffene på bl.a. våbenområdet, at udvide muligheden for varetægtsfængsling, og også ved at det har en konsekvens, hvis man er kriminel og ikke er dansk statsborger, for derved kan man nemmere udvises.
Hvis man er indvandrer og kommer her til landet og har fået en ny chance for et godt liv i Danmark, men så vælger at bruge den chance til at blive bandemedlem og være storkriminel og skyde, sådan som det er i det Vilde Vesten, må man også regne med, at man har misbrugt den chance, man fik her i landet, og derfor bliver udvist.
En anden positiv ting er, at vi har fået øget politiets ressourcer ved først i politiloven at få øget politistyrken med 150 mand i 2009 og yderligere med 150 i 2010.
Samtidig har Dansk Folkeparti og regeringen indgået en delaftale i finanslovforhandlingerne, som ud over de 300 betjente fra politiloven giver 100 ekstra betjente om året, hvilket vil sige, at den samlede politistyrke kommer op omkring 11.100 betjente.
Man må sige, at en større politistyrke jo også gør det muligt at øge politiets indsats over for banderne.
Jeg ser det også som rigtig positivt, at Københavns Politi har lavet en særlig bandeenhed og en task force, der skal sikre en samlet koordinering af indsatsen.
I Dansk Folkeparti tror vi meget på, at en del af løsningen i bekæmpelsen af banderne er en stærkt intensiveret politiindsats med massiv polititilstedeværelse, omfattende visitationer, systematiske ransagninger efter ulovlige våben og en intensiv og målrettet efterforskning af bandemedlemmer, bl.a. via den såkaldte Al Capone-metode.
Al Capone-metoden er jo et samarbejde mellem politi og SKAT, hvor man prøver at ramme kriminelle på pengepungen ved at gå skattevejen for at få sat dem ind bag tremmer.
I den forbindelse er vi i Dansk Folkeparti glade for, at vi faktisk i forbindelse med finanslovforhandlingerne for år 2010 har fået igennem, at SKAT får yderligere 40 årsværk, så de kan styrke indsatsen mod banderne, og der er også blevet bevilget penge til de her containerscannere. Når jeg tidligere sagde, at den styrkede politiindsats kun er en del af løsningen, betyder det, at det ikke kun er politiet, SKAT og de regler, vi laver her i Folketinget, der stopper banderne, for bandekriminaliteten skal jo bekæmpes på flere niveauer.
Her tænker jeg på hele forebyggelsesindsatsen ved SSP-samarbejdet og banderåd, men jeg tænker specielt på, at kommunerne også har et ansvar for at stoppe rekrutteringen til banderne, eller bryde fødekæden, som det også hedder.
Her er det godt, at vi via satspuljen har fået sat flere penge af til bl.a. mentorordninger, så den unge kriminelle får hjælp til at skabe et nyt liv med uddannelse, fritidsinteresser og nye venner.
Samlet kan jeg opsummere ved at sige, at jeg synes, vi har lavet en bred vifte af værktøjer til de forskellige myndigheder, så de kan tage hånd om bandeproblematikken.
Men det skal også siges, at hvis politiet f.eks. henvender sig med et ønske om yderligere muligheder, er vi i Dansk Folkeparti klar til at kigge på det.
Vi skal simpelt hen hverken acceptere rockerne eller indvandrerbanderne, så de skal bekæmpes med alle mulige redskaber.